
Ar reikia uždaryti programėles telefone? Atsakė „Tele2“ ekspertas

Daugelis telefonų naudotojų kasdien braukia atidarytas programėles aukštyn, tikėdamiesi sutaupyti baterijos energiją, atlaisvinti telefono atmintį ir pagreitinti įrenginio veikimą. Įprotis toks paplitęs, kad kai kurie žmonės programėlių perjungimo langą „išvalo“ net kelis kartus per dieną, vos tik jame susikaupia daugiau programėlių. Tačiau „Tele2“ inovacijų ekspertas Arnoldas Lukošius sako, kad ekrane matomas jų sąrašas dar nereiškia, jog visos programėlės aktyviai veikia ir eikvoja energiją. 

„Programėlių perjungimo lange matome ne nuolat pilnu pajėgumu veikiančias programėles, o veikiau jų paskutinių būsenų sąrašą. Telefono operacinė sistema pati nusprendžia, kuriuos procesus pristabdyti, kuriuos laikyti atmintyje, o kuriuos visiškai sustabdyti, todėl kaskart uždaryti visų programėlių tikrai nereikia“, – sako A. Lukošius. 

Tai patvirtina ir oficialios technologijų bendrovių rekomendacijos. „Apple“ nurodo, kad programėlių uždarymas nepadeda taupyti baterijos – tai daryti rekomenduojama tik tuomet, kai programėlė nereaguoja ar veikia netinkamai. Panašios pozicijos laikosi ir „Android“, kurių įrenginiuose sistemos atmintis ir baterijos naudojimas valdomi automatiškai, todėl reguliariai uždaryti programėlių nėra būtina.

Uždarius gali prireikti daugiau energijos

Pasak „Tele2“ inovacijų eksperto, atmintyje palikta programėlė dažnai būna pristabdyta ir beveik nenaudoja telefono resursų. Sugrįžus prie jos, sistema gali greitai atkurti ankstesnę būseną. Tuo metu priverstinai uždarytą programėlę telefonui tenka paleisti iš naujo.

„Galima įsivaizduoti, kad programėlė atmintyje tiesiog laukia savo eilės. Uždarius ją ir netrukus vėl atidarius, telefonui reikia iš naujo įkelti duomenis, atkurti procesus ir prisijungti prie paslaugų. Tam gali būti sunaudojama daugiau energijos, nei paprasčiausiai tęsiant pristabdytos programėlės darbą“, – aiškina A. Lukošius. 

Kada programėlę uždaryti verta?

Vis dėlto programėles uždaryti reikėtų tada, kai jos užstringa, nereaguoja į paspaudimus, netikėtai naudoja daug baterijos, telefonas pradeda kaisti ar pastebimas neįprastas mobiliųjų duomenų naudojimas. Jei problema kartojasi, A. Lukošius pataria patikrinti programėlės atnaujinimus, jai suteiktus leidimus ir baterijos naudojimo statistiką.

„Jei viena programėlė nuolat veikia fone, naudoja buvimo vietos duomenis ar sparčiai eikvoja bateriją, vien jos nubraukimas problemos nebūtinai išspręs. Tokiu atveju reikėtų apriboti foninę veiklą, peržiūrėti leidimus, atnaujinti programėlę, o jei ji nereikalinga ar kelia įtarimų – pašalinti“, – pataria ekspertas.

Norint, kad telefono baterija tarnautų ilgiau, kur kas naudingiau būtų sumažinti ekrano ryškumą, įjungti energijos taupymo režimą, išjungti nereikalingas vietos nustatymo funkcijas ir apriboti daugiausia energijos naudojančių programėlių foninę veiklą. Tad nuolatinio programėlių „valymo“ galima atsisakyti – šiuolaikiniai telefonai atminties naudojimą valdo automatiškai.

Apie „Tele2“

„Tele2“ nuolatos siekia teikti geriausius pasiūlymus ir siūlyti mažiausias kainas rinkoje. Bendrovė teikia mobiliojo ir fiksuoto ryšio, duomenų perdavimo, kabelinės televizijos, turinio ir daiktų interneto sprendimų paslaugas milijonams klientų. Nuo 1993 m., kai Jan Stenbeck įkūrė bendrovę, ji tapo rimtu konkurentu buvusioms valstybinėms monopolijoms ir kitiems ryšio tiekėjams. Nuo 1996 m. „Tele2“ įtraukta į NASDAQ OMX Stokholmo vertybinių popierių biržos sąrašus. Lietuvoje „Tele2“ pradėjo veiklą 2000 metais. Aplankykite mus www.tele2.lt

